Validen una eina per a mesurar l’impacte social dels gimnasos de baix preu a Espanya

## Validen una eina per a mesurar l’impacte social dels gimnasos de baix preu a Espanya

(D’esquerra a dreta), David Parra Camacho, Pablo Jiménez Jiménez i Fernando García Pascual, investigadors de la Universitat de València, i Jerónimo García Fernández (Universitat de Sevilla).

Un estudi realitzat per investigadors de la Universitat de València (UV) i de la Universitat de Sevilla (US) ha validat una eina per a mesurar l’impacte social dels centres fitnes de baix preu a Espanya. El treball, basat en un sondeig realitzat sobre una mostra de 3.832 persones usuàries, conclou que aquestes els consideren com a generadors d’impacte social positiu i que aquests centres contribueixen a la millora de la salut i la promoció d’hàbits de pràctica d’activitat física.

Durant l’última dècada, la indústria del fitnes ha experimentat un creixement notable a Espanya, que actualment és un dels mercats més importants a nivell europeu dins d’aquest sector, amb més de 4.700 centres i prop de 5,7 milions d’usuaris.

“Aquest creixement, d’acord amb diferents especialistes, es deu, entre altres causes, a l’expansió dels centres fitnes de baix preu. Aquests centres caracteritzats per una quota d’afiliació significativament inferior a la mitjana del mercat, així com per oferir contractes sense compromís de permanència, s’han assentat en el mercat del fitnes espanyol amb l’objectiu de fer més accessible la pràctica d’activitat física”, destaca David Parra Camacho, professor i investigador de la Facultat de Ciències de l’Activitat Física i de l’Esport (FCAFE) i primer signant de l’article.

Jerónimo García, investigador de la Universitat de Sevilla, apunta que entre les conclusions de l’article, l’impacte en la salut va ser la dimensió més valorada. Així mateix, les persones usuàries consideren aquests espais com a generadors d’impacte social positiu per a crear hàbits de pràctica d’activitat física. També es demostra que les dones valoren més positivament que els homes l’impacte social d’aquests centres, especialment en la dimensió de la salut.

“Any rere any veiem que els informes especialitzats ens mostren que la xifra de socis d’aquestes cadenes augmenta. Tenint en compte que la disponibilitat d’instal·lacions per a la pràctica esportiva és un factor directament relacionat amb els nivells de pràctica d’activitat física, així com els múltiples efectes beneficiosos de la pràctica d’activitat física regular en la salut i benestar en les persones, va sorgir la idea d’aquest estudi”, destaca Fernando García, investigador de la FCAFE. “Des de la base de la prova científica disponible hipotetitzem que aquestes instal·lacions tindrien un impacte en altres dimensions d’interés com l’impacte socioeconòmic o la creació de sentiment de comunitat”, diu García.

Segons Pablo Jiménez Jiménez, també investigador de la FCAFE: “L’eina validada, formada per 26 ítems agrupats en sis dimensions (impacte en la salut, cohesió social, hàbits esportius, impacte sociocultural, econòmic i impacte en la imatge de l’entorn) és una eina útil per a gestors esportius, així com funcionaris i treballadors d’administracions públiques, ja que permet avaluar i quantificar l’impacte social d’aquests centres, un fet que pot ser interessant per a recolzar demandes del sector com ara donar incentius fiscals”. En paraules de l’investigador, “aquesta prova objectiva pot ser determinant a l’hora de dialogar amb les administracions i justificar mesures que reconeguen el valor social de l’esport i l’activitat física”.

**Referència de l’article**: Parra-Camacho, D., Jiménez-Jiménez, P., García-Pascual, F., & García-Fernández, J. (2025). Social Impact of Low-Cost Fitness Centers in Spain: Scale Validation and Analysis from the users’ Perception. *Measurement in Physical Education and Exercise Science*, 1–16. <https://doi.org/10.1080/1091367X.2025.2508167>

Arxivat en:
Investigació a la UV
, Producció científica
, Facultat de Ciències de l'Activitat Física i l'Esport
, Recerca, innovació i transferència
, Difusió i comunicació científica
, Internacionalització recerca
, Grups de recerca

## Altres Notícies

La Universitat de València convoca la II Jornada de Divulgació de Tesis per a estudiantat predoctoral

Les Illes de Calor Urbanes es monitoraran des de l'espai en una missió de l'ESA liderada científicament pel catedràtic José Antonio Sobrino

El telescopi espacial PLATO de l'ESA completa una fase clau en el seu camí a la recerca d'exoplanetes

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar